ΑΠΟΦΑΣΗ ΤΗΣ ΕΠΙΤΡΟΠΗΣ της 31ης Οκτωβρίου 1973 περί της Συμβουλευτικής Επιτροπής Αλιείας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη :

τη συνθήκη περί ιδρύσεως της Ευρωπαϊκής Οικονομικής Κοινότητος,

Εκτιμώντας :

ότι συνεστήθη στον τομέα της αλιείας Συμβουλευτική Επιτροπή με απόφαση της Επιτροπής της 25ης Φεβρουαρίου 1971(1)-

ότι υπεδείχθη η τροποποίηση της ρυθμίσεως σχετικά με τον αριθμό των μελών και την κατανομή των εδρών στα πλαίσια της εν λόγω επιτροπής συνεπεία της προσχωρήσεως των νέων Κρατών μελών στην Κοινότητα-

ότι επιπλέον πρέπει να προσαρμοσθεί το κείμενο της ανωτέρω αναφερομένης αποφάσεως σε ορισμένα σημεία δευτερευούσης σημασίας- ότι η ανάγκη σαφηνείας οδηγεί στην πλήρη αναθεώρηση του κειμένου αυτού,

ΑΠΟΦΑΣΙΖΕΙ :

Άρθρο 1

Το κείμενο της αποφάσεως της 25ης Φεβρουαρίου 1971 περί της συστάσεως μιας Συμβουλευτικής Επιτροπής Αλιείας αντικαθίσταται από το ακόλουθο κείμενο :

"Άρθρο 1

1. Συνιστάται στο πλαίσιο της Επιτροπής, Συμβουλευτική Επιτροπή Αλιείας, που καλείται στο εξής "επιτροπή".

2. Η επιτροπή αποτελείται από αντιπροσώπους των ακολούθων οικονομικών ομάδων : των παραγωγών, των συνενταιρισμών στον τομέα της αλιείας, των πιστωτικών ιδρυμάτων που ασκούν δραστηριότητα στον τομέα της αλιείας, των μισθωτών στον τομέα αυτό καθώς και των καταναλωτών.

Άρθρο 2

1. Η Επιτροπή δύναται να συμβουλευθεί την επιτροπή επί όλων των προβλημάτων σχετικά με την εφαρμογή των κανονισμών που αφορούν τη θέσπιση κοινής διαρθρωτικής πολιτικής στον τομέα των προϊόντων αλιείας ιδίως επί των μέτρων, τα οποία οφείλει να λάβει στα πλαίσια των κανονισμών αυτών καθώς και επί όλων των κοινωνικών προβλημάτων που προκύπτουν στον τομέα της αλιείας, εξαιρέσει εκείνων που αφορούν, ως κοινωνικούς εταίρους, τους εργοδότες και τους εργαζομένους στον τομέα της αλιείας.

2. Ο πρόεδρος της επιτροπής δύναται να υποδείξει στην Επιτροπή την σκοπιμότητα να συμβουλεύεται την επιτροπή επί υποθέσεως που υπάγεται στην αρμοδιότητα της τελευταίας αυτής και για την οποία δεν της υπεβλήθη αίτηση γνώμης. Προβαίνει σ' αυτό ιδίως κατόπιν αιτήσεως μιας εκ των αντιπροσωπευομένων οικονομικών ομάδων.

Άρθρο 3

1. Η επιτροπή περιλαμβάνει 45 μέλη.

2. Οι έδρες κατανέμονται ως ακολούθως :

- δεκαοκτώ στους παραγωγούς στον τομέα της αλιείας,

- τρείς στους συνεταιρισμούς των προϊόντων αλιείας,

- μία στις εμπορικές τράπεζες για τις ναυτιλιακές δραστηριότητες,

- δύο στα εξειδικευμένα πιστωτικά ιδρύματα συνεταιριστικού χαρακτήρος,

- πέντε στο εμπόριο προϊόντων αλιείας,

- πέντε στις βιομηχανίες προϊόντων αλιείας,

- έξι στους εργαζομένους στον τομέα αλιείας,

- πέντε στους καταναλωτές.

Άρθρο 4

1. Τα μέλη της επιτροπής διορίζονται από την Επιτροπή κατόπιν προτάσεως των επαγγελματικών οργανώσεων που έχουν συσταθεί επί κοινοτικής βάσεως από τις πιο αντιπροσωπευτικές οικονομικές ομάδες που αναφέρονται στο άρθρο 1 παράγραφος 2 και των οποίων οι δραστηριότητες εντάσσονται στα πλαίσια της κοινής οργανώσεως αγοράς της αλιείας. Εν τούτοις οι αντιπρόσωποι των καταναλωτών διορίζονται κατόπιν προτάσεως της Συμβουλευτικής Επιτροπής Καταναλωτών-

Για την πλήρωση κάθε έδρας, οι οργανισμοί αυτοί προτείνουν δύο υποψηφίους διαφορετικής ιθαγενείας.

2. Η θητεία μέλους της επιτροπής διαρκεί τρία έτη. Δύναται να ανανεωθεί. Η ασκουμένη δραστηριότητα δεν αποτελεί αντικείμενο αμοιβής.

Μετά την εκπνοή της περιόδου των τριών ετών, τα μέλη της επιτροπής συνεχίζουν να ασκούν τα καθήκοντά τους μέχρις ότου πληρωθεί η θέση τους ή ανανεωθεί η θητεία τους.

Η θητεία μέλους λήγει προ της εκπνοής της περιόδου των τριών ετών δια παραιτήσεως ή θανάτου.

Η θητεία μέλους δύναται ομοίως να λήξει αν ο οργανισμός που πρότεινε την υποψηφιότητα ζητά την αντικατάστασή του.

Αντικαθίσταται για τη διάρκεια του υπολοίπου χρόνου θητείας σύμφωνα με την διαδικασία που προβλέπεται στην παράγραφο 1.

3. Ο κατάλογος των μελών δημοσιεύεται από την Επιτροπή στην Επίσημη Εφημερίδα των Ευρωπαϊκών Κοινοτήτων προς πληροφόρηση.

Άρθρο 5

Η επιτροπή εκλέγει για τη διάρκεια τριών ετών, έναν πρόεδρο και δύο αντιπροέδρους. Η εκλογή λαμβάνει χώρα με πλειοψηφία δύο τρίτων των παρόντων μελών.

Η επιτροπή δύναται, με την ίδια πλειοψηφία, να διορίσει και άλλα μέλη στο προεδρείο. Στην περίπτωση αυτή, το προεδρείο περιλαμβάνει, εκτός του προέδρου, ένα επί πλέον αντιπρόσωπο απο κάθε αντιπροσωπευομένη οικονομική ομάδα στο πλαίσιο της επιτροπής.

Το προεδρείο προπαρασκευάζει και οργανώνει τις εργασίες της επιτροπής.

Άρθρο 6

Κατόπιν αιτήσεως μιάς από τις αντιπροσωπευόμενες οικονομικές ομάδες, ο πρόεδρος δύναται να καλέσει έναν αντιπρόσωπο της ομάδος αυτής να παραστεί στις συνεδριάσεις της επιτροπής. Δύναται υπό τις αυτές προϋποθέσεις να καλέσει να παραστεί στις εργασίες της επιτροπής ως εμπειρογνώμων, κάθε πρόσωπο που έχει ειδική αρμοδιότητα επί θέματος εγγεγραμμένου στην ημερησία διάταξη- οι εμπειρογνώμονες παρίστανται στις διαβουλεύσεις μόνο για το θέμα για το οποίο κρίθηκε αναγκαία η παρουσία τους.

Άρθρο 7

Η επιτροπή δύναται να ιδρύσει ομάδες εργασίες προς το σκοπό της διευκολύνσεως των εργασιών της.

Άρθρο 8

1. Η επιτροπή συνεδριάζει στην έδρα της Επιτροπής, κατόπιν προσκλήσεως της τελευταίας. Το προεδρείο συνεδριάζει κατόπιν προσκλήσεως του προέδρου, αφού συμφωνήσει η Επιτροπή.

2. Οι αντιπρόσωποι των ενδιαφερομένων υπηρεσιών της Επιτροπής συμμετέχουν στις συνεδριάσεις της επιτροπής, του προεδρείου ή των ομάδων εργασίας.

3. Οι υπηρεσίες της Επιτροπής επέχουν ρόλο γραμματείας της επιτροπής, του προεδρείου και των ομάδων εργασίας.

Άρθρο 9

Οι διασκέψεις της επιτροπής αναφέρονται στις αιτήσεις γνώμης που υποβάλλει η Επιτροπή. Δεν υπόκεινται σε ψηφοφορία.

Η Επιτροπή, όταν ζητά τη γνώμη της επιτροπής, δύναται να ορίσει την προθεσμία εντός της οποίας πρέπει να διατυπωθεί η γνώμη.

Οι γνώμες των αντιπροσωπευομένων οικονομικών ομάδων, αναφέρονται στα πρακτικά που υποβάλλονται στην Επιτροπή.

Στην περίπτωση που η ζητηθείσα γνώμη διατυπώνεται ομοφώνως από την επιτροπή, η τελευταία συντάσσει τα κοινά συμπεράσματα που επισυνάπτονται στα πρακτικά.

Τα αποτελέσματα των διασκέψεων ανακοινώνονται από την Επιτροπή στο Συμβούλιο ή στις Επιτροπές Διαχειρίσεως κατόπιν αιτήσεως των τελευταίων αυτών.

Άρθρο 10

Με την επιφύλαξη των διατάξεων του άρθρου 214 της συνθήκης, τα μέλη της επιτροπής υποχρεώνονται να τηρούν το απόρρητο των πληροφοριών των οποίων έλαβαν γνώση απο τις εργασίες της επιτροπής ή των ομάδων εργασίας, όταν η Επιτροπή τα ενημερώνει οτι η γνώμη ή το τεθέν ερώτημα αναφέρεται σε θέμα που έχει εμπιστευτικό χαρακτήρα.

Στην περίπτωση αυτή, μόνο τα μέλη της επιτροπής και οι αντιπρόσωποι των υπηρεσιών της Επιτροπής παρίστανται στις συνεδριάσεις."

Άρθρο 2

Η παρούσα απόφαση αρχίζει να ισχύει την 31η Οκτωβρίου 1973.

Έγινε στις Βρυξέλλες, στις 31 Οκτωβρίου 1973.

Για την Επιτροπή

Ο Πρόεδρος

Francois-Xavier ORTOLI

(1) ΕΕ αριθ. Ν 68 της 22. 3. 1971, σ. 18.